Ĉu perdite inter fundamenta kaj plena gramatikoj? 
Pri radikalaj kaj duonaj renomadoj. 


Atenta leganto iom observema kaj lingve konscia baldaŭ rimarkas, ke aŭtoroj — krom 
la komuna baza gramatiko — aplikas ankaŭ personajn regulojn; ĉar ili devas: ekzistas 
sintakse-semantikaj problemoj iel solvendaj. Beletristoj ja povas konfrontiĝi kun 
kolizio de du reguloj. Tiajn lingvajn nodojn — pro manko de koncerna regulo — ĉiu 
solvas per iuj signifoportaj gramatikaĵoj, laŭ propra bontrovo. 


Elire ni konstatas do, ke troviĝas pluraj opinioj, malsamaj vidpunktoj pri gramatiko; ke 
lingvistoj malakordas, gramatikistoj kverelas inter si, kaj verkistoj do diversmaniere 
solvas siajn renkontitajn esprimproblemojn. 


Komenco kaj sekvoj 


El la sporoj ŝutitaj de la Zamenhofa Unua Libro — “triobla ĝermo de nia lingvo, de nia 
movado kaj de nia literaturo' — kreskis la Fundamento. “Broŝuro,” skribis Warinĝien, 
“iel humila en ĝia prezentiĝo, tiel modesta en ĝia formulado, sed tiel gravega pro la 
kvanto da estonteco, kiun ĝi entenas.” Kaj jes, poste vico da plenetaj, plenaj kaj 
plenegaj vortaroj kaj gramatikoj elsaltis funge el la sterkita grundo. Sed malgraŭ 
sterkado daŭra per literaturo kaj beletro, neniu gramatiko montriĝas kompleta, ĉu ĝi 
venis 'klasika' (kun latina terminologio), ĉu 'novkoncepta' (kun memstara terminaro 
surbaze de la propra karaktero kaj naturo de la lingvo). La 16-regula gramatiko de 
Zamenhof, lingvosistema resumo, estas rezulto de lia genia penso: strebo al 
facileco. Li konsciis pri provizora sufiĉo, antaŭvidante postan evoluon. 


La Plena Analiza Gramatiko (600 p.) de Kalocsay kaj Waringhien, farita laŭ la modelo 
latina, estis la unua granda paŝo antaŭen kaj servis kiel modelo por aliaj gramatikoj. 
Ĝian unuan eldonon en 1935, Plena Gramatiko de Esperanto; Vorto kaj Frazo, 
sekvis tralaborita kaj kompletigita eldonoj; mi uzas la kvaran el 1980. Dume, en 
laboristaj medioj uzata ekde 1932-33, famiĝis en Nederlando kaj Flandrujo Tra la 
labirinto de la gramatiko de Faulhaber. Kaj sendube en multaj landoj aperis ia 
Esperanto-gramatiko en nacia lingvo, kiel ankaŭ en Valonujo, la franclingva parto de 
Belgio, kie sukcesa verko estis tradukita al Esperanto: ABC-gramatiko de Esperanto 
(Emile Van Damme kaj Christiane De Vleminck). "Moderna ampleksa Esperanto- 
gramatiko en kiu lernantoj (kaj lernintoj) povas facile trovi respondon pri ajna 
gramatika problemo. La temoj estas ordigitaj alfabete, do multe pli superrigardeble ol 
en PAG. La dukolumna prezento (dekstre klarigoj; maldekstre, trafaj ekzemploj), la 
evitado de tro teknikaj gramatikaj terminoj..." kaj kotopoas la reklama teksto. 


Tra la jaroj ariĝis, aldone al la menciita PAG, jenaj, ĉiuj kun la sama baza 
terminologio: 

Gramatiko de Esperanto, verkita en la korea de Bak Giŭan, tradukita de Kim U- 
son,1994 (152 p.): "Mia libro diferencas je diversaj punktoj ol PAG. Precipe la 
strukturo de gramatiko estas radikale malsama, kaj tial mi bezonis novajn 
gramatikajn fakvortojn. Sed ni devas scii, ke nia lingva vivo persistas sen ajna ŝanĝo, 
senkonsidere kiom da gramatikistoj starigas kiom da gramatikaj sistemoj. Alivorte, 
kiel ajn ni klarigas la gramatikon de Esperanto, senŝanĝe restas nia ĉiutaga 
Esperanto. Ni povas diri, ke gramatiko estas la ordigo kaj strukturigo de realaj lingvaj 
fenomenoj." 


Gramatiko de Esperanto de Miroslav Malovec. 2000, 2a. Detala kaj tradicia (135 p.). 
"Malnovskola prezento havas la avantaĝon, ke ĝin komprenas personoj edukitaj laŭ 
tiu sistemo. La malavantaĝo estas, ke ĝi plene ignoras la lingvikon de la pasintaj cent 
jaroj." 

Kompendio de la Esperanta gramatiko (por superaj ekzamenoj) de Mirko Manner- 
Mamŭĵiĉ kaj Ivo Boroveĉki (109 p.) El plia recenzo de Broadribb: "La verkintoj 
konfuzas semantikon (signifo de vorteroj), morfologion (konstruformo de vortoj) kaj 
kategoriojn de verboj)." 


Parolante pri gramatikoj, ĉu ni sufiĉe distingas inter la regularo kaj la terminaro? 
Cetere, ni ne forgesu: verkiĝis ne nur gramatikoj, sed ankaŭ apartaj kontribuoj pri 
gramatikaj temoj: Lingvo kaj vivo, esearo (Waringhien); Du malsanoj en Esperanto 
(de Hoog); La Zamenhofa Esperanto, simpozio pri -ATA / -ITA (11 aŭtoroj); Vojaĝo 
inter la tempoj (Kalocsay); Materialoj pri la nuna uzado de la akuzativo (Moirand); La 
interna vivo de Esperanto (Piĉ); Apartaj mondoj: verboj kaj participoj (Mattos); kaj 
aliaj. 


Alblovo de novo 


"Zamenhof, eksperto pri la hebrea lingvo kaj konanto de la jida, konstruis Esperanton 
laŭ la baza skemo de semidaj lingvoj pli ol laŭ gramatik-elementoj hindeŭropaj, kaj tio 
necesigas ke ni liberiĝu el la vitraj ŝuoj en kiujn penis enŝovi nian cindrulinan 
Esperanton niaj tradiciaj gramatikistoj," skribis Broadribb. 


Kaj jen iras sur la scenejon la Pomego. La gramatiko de Bertilo Wennergren“, Plena 
Manlibro de Esperanta Gramatiko, mallonge PMEG. Jam de kelkaj jaroj sur la reto, ĝi 
aperis nun — kun kelkaj adaptoj — libroforme (696 p.). Bildo de pomo surkovrile 
ilustras ĝian siglon. 


En julio 2006, Monato (7) publikigis (pli ol) dupaĝan recenzon far Petro De Smedt”, 
kiu “strebas esti objektiva”: La unua Zamenhof-monumento de la 21a jarcento: dika 
Pomego! En novembro sekvas ĝin recenza eseo de Alen Kris en La Ondo de 
Esperanto: Amaraj provoj, artikolo pli longa ol la ĵus menciita, ja kun preskaŭ triobla 
longo (kaj do sufiĉe detalema). Per la unua ni konkludu pozitive, per la dua negative. 
Mi ne elektos partion, nek por nek kontraŭ. Mia celo estas alia: diri ion pri verko de 
Kamiel Vanhulle“, pli konata alinome, pro sia ŝerpijoa“ disstudado sur lingvistika, 
astronomia kaj metafizika kampoj. Tamen, Manuel Halvelik ne verkis gramatikon sed 
— krom "Universala Skribo" kaj "Universala Esperanto" — universalan terminologion. 


De Smedt, kun Stefan Maul“, apartenas al tiu skolo laŭ kiu — se tiel diri — la 16 reguloj 
sufiĉas. Mi, male, opinias, ke eĉ PAG ne konsilas pri ĉio. PAG tamen donas tre 
multon; sed iuj gravaj detaloj estas lokitaj kvazaŭ en kaŝejoj: ekz. la (senakuzativa!) 
taksa kaj ilustra 'kiel' troviĝas en Rimarko IV, sub $ 200 (4a eldono, 1980). Kontraŭe, 
mankas la bela ekzemplo, kiun Waringhien metis en iun piednoton de eseo, por 
pravigo de memstara 'unun', kontraste kun la senakuzativa numeralo en objekto. 


Ordinaraj esperantistoj ofte plendas pri netroveblo de klarigo; certe, la fakterminoj 
kutime fortimigas nefakulojn. Cu ilin peli al studo? Kvankam verŝajne konscia pri sia 
“malbona sinteno', Daphne Lister“ demonstris la bagateligan konduton per poemeto: 


Herezo. 


PAG postulas tro da pago, 

Kaj entenas tro da blago. 

Se vorton mi facile uzas 

Kontroli PAGe nur konfuzas. 

Se tempon mi kaj monon ŝparas, 
Ne trovas mi, ke mi eraras. 
Prefere cedi pri ĉi ĉio, 

Kaj resti en feliĉ' sen scio. 


Sed kio pri semantiko? 


Intertempe -— kaj ĝustatempe? -— diskuto pri la semantika internacieco revigliĝas en 
nia gazetaro. Atentigoj, avertoj, alarmoj kaj plendoj pri devojiĝoj sur la semantika 
kampo oftiĝas. Minaco venas ne nur de la angla, kiu efektive influas superforte 
(preskaŭ ĉiam malavantaĝe) ĉiujn eŭropajn lingvojn, sed ankaŭ de alilingvaj paŭsoj 
kaj transprenoj: vort-adoptoj. Precipe la angla tamen koruptas fremdajn lingvojn, 
trudante al internaciaj vortoj novajn signifojn, ĉu leĝere modifitajn, ĉu plene aliajn. Ni 
donu pli da atento al tiu problemo. En diversaj landoj, ankaŭ en Belgujo, aperis 
tradukoj de The Delta Deception de la trolaŭdita Dan Brown”. La tradukinto gardis la 
aliteracion: De Delta-deceptie, sed forgesas ke nederlanda 'deceptie' preniĝis el la 
franca 'deception' (elreviĝo), kaj ne el la angla “deception' (trompo). Kontrolu per la 
vortareto de Wells kaj tiu de Leger-Albault. Unu donas: trompo, la alia: elreviĝo, 
seniluziiĝo, trompiĝo; tiuj signifoj ne egalas. 


Jen! En Literatura Foiro (223 — oktobro 2006) denove: Internacieco semantika, ne 
nur leksika. La nova PIV malsufiĉe difinas sinonimojn! Mi citas: "Ĝi devus emfazi 
distingajn nuancojn, malkongruojn, signifohierarkion, sed ne limigi sin al simpla 
listigo. Cetere, ĉar Esperanto estas “lingvo internacia”, ĝi devus strikte observi la 
internaciecon de la t.n. internaciaj vortoj, ne lasante ilin drivi al etnosignifa kaoso. [...] 
Ne sufiĉas (laŭ la 15a regulo internaciajn vortojn aŭtomate adopti kaj (adapti 
laŭforme), necesas ankaŭ fiksi ilin signife. [Tiam] esperanto fariĝus inda rivalo de la 
angla kun ties kaosa kripligo de aŭtentaj tradiciaj signifoj de internaciaj vortoj. [...] 

En la orienta ono de Eŭropo, pri internacieco rivalas ankaŭ la rusa. Ĝi altrudis cirile 
kripligitajn internaciajn vortojn al multaj sovetigitaj lingvoj. Ekzemple abstinenco, kiu 
en eŭropa senco estas konscia sindeteno de agrabla sed danĝera afero, tamen en la 
soveta terminologio signifas malsanon de dependeco, akutan staton pro manko de 
psik-aktiva substanco." (Valdo Banaitis) 


Returne al la pomarbo 


Sed ni estis konsiderantaj la Pomegon dume. Fine de recenzo Broadribb diras: "Mi 
preferas la Esperanton de Wennergren al tiu de Malovec." Ja Wennergren novigis. 
Tamen fuŝe, mallerte. Ĉu nekompetente? “La pomego ne maturiĝis,” konkludas Alen 
Kris, “ĝia aŭtoro ne solvis sian didaktikan taskon.” La pomego tamen tentas, ĉar ties 
kreinto enkondukis novan terminologion. Sed nek adekvatan, nek konsekvencan; 


renomado duonefika. Nomoj nepraktikaj, difinoj fuŝaj. 


Ĉu levo de brovoj? Ta, ta, ta. Ŝajne la libro estas facile konsultebla: ordinaraj 
esperantistoj tuj trovas, kion ili serĉas. Nu, tiel do nia movado havas... por ĉiu gusto? 
Sed kial do eĉ eminentaj aŭtoroj pekas kontraŭ bazaj reguloj? Kaj kial mi jen kaj jen 
renkontas gramatik-aplikojn pri kiuj mi ne povas konsenti? Ne temas tiaokaze pri 
propra prefero; mi ja scias: ofte estas pli ol unu ĝusta solvo. Leginte la recenzon de 
KRIS, mi tamen jam tremetas: ĉar se tia, la libro por mi ne estas kontentiga. 


Elvolviĝas terminologioj por infanoj, filistroj, sciencistoj... Ekstremoj sen tertremoj! 
Unuflanke, la ludeca didaktika nomsistemo de Claude Gacond“ en kiu propozicio 
estas 'raketo', ia spacoŝipo — frazo ja estas pensotransportilo — kaj la verbo estas ĝia 
'motoro', la subjekto 'piloto' kaj la ceteraj frazopartoj 'pasaĝeroj': tiuj estas diversaj, 
kompreneble, kaj karakterizitaj. Ĉiu parto portas ciferon, tiel ke frazo estas 
prezentebla kiel nombro. Interŝanĝo de la ciferoj en la nombro, forlaso aŭ aldono de 
cifero, montras modifon de la penso, ĉar signas ŝanĝon de la vortordo aŭ substituon 
de fraz-elemento. Aliflanke, elvolviĝas nomenklaturoj por fakspecialistoj. 


Parolante pri nova terminologio 


Mi tuj pensis pri la verko de Manuel Halvelik: ĉio iel ligita al lingvoj enestas: 
etnolingvistiko, tipologio, beletristiko, fonologio, semiotiko, semantiko kaj 
sociolingvistiko; ĉiu kun siaj subdividoj (ekz. metriko, prozodio, stilistiko, retoriko). 


Antaŭ mi kuŝas 260-paĝa, A4-formata spiralbindaĵo, enhave ege kompleksa. Krei pri 
ĝi bildon klaran, kaj samtempe priskribon koncizan, estos apenaŭ eble. Leginte la 
verkon jam dufoje (1992, 2000), nun (2006) refoliumante ĝin, mi miras pri ĝia riĉeco 
kaj, precipe, ĝia konsterna logikeco. Sed mondorenversa ĝi estas. Kaj neniun 
atenton ricevis tiu laboro siatempe. Nu, direndas, emfaze kaj insiste, ke la nova 
nomenklaturo celas sciencistojn kaj fakulojn. Tamen, vidu, la aŭtoro faris ĉion eblan 
por komprenigo: la komunlingva, la universal-esperanta kaj la tradicia terminaroj 
apudas; kaj apogas unu la aliajn. Troviĝas do klara distingo inter komuna, klera kaj 
specialista lingvaĵoj. Bone. Ĉar la tubero en tiu libro estas jena: kvankam ĝi estas 
verkita en ordinara Esperanto, la terminoj en ĝi estas en... Universala Esperanto. 


Sur la kovrilo: Nova nomsistemo por lingviko laŭ la projektaro de Manuel Halvelik / 
kun enkonduko pri Kontrasta Triaksismo — Serio Universala Esperanto n-ro 9 — Unua 
versio 1992. Sur la frontispico (inter aliaj donitaĵoj) trifoje la titolo: Nova Nomsistemo 
por Lingviko, Nova Onimopleco por Glotologiko, Nova Nomenklaturo por Lingvistiko. 


Jen la Indekso: 1. Situigo de lingvistiko; 2. Al la estonteco; 3. Al la estinteco; 4. 
Origino de la homa lingvo; 5. Lingvofilozofio; 6. Kial nova nomenklaturo pri 
lingvistiko? 7. Ne-internacia logikeco kontraŭ ne-logika internacieco. 


En tiu lasta parto plej grava estas la alfabete ordigita Nova vortaro kun difinoj (p.73- 
244). Sekvas ankoraŭ du vortlistoj (glosaroj kiuj helpu retrovi la vojon), nome: 
Terminologia ŝlosilo kaj Tradicia terminaro. En subdivido 7.3 temas pri la aŭtora 
U.D.K.-metodo. 


Kelkaj citoj ŝajnas al mi necesaj, utilaj, interesaj. La komenco de la ĉapitro 1: "En tiu 
ĉi kompilaĵo la vorto "lingvistiko" koncernas la sciencon pri esplorado kaj priskribado 
de ĉiuj lingvoj ajnspecaj, kun la specifa celo atingi plejeble ĝeneralan teorion per 


serĉado de trajtoj komunaj al la amasego de kelkmil idiomoj tra la mondo: la 
universaloj. Mi kaptas la okazon, kiel diletanto (ĉu fikuraĝe?), eksponi proprajn ideojn 
pri lingvistiko, prepare al specifaj novaj proponoj, unuavice propono pri reformo de 
ties nomenklaturo. Klaraj konceptoj ja estas antaŭkondiĉo por klaraj envortigoj, kaj 
klaraj konceptoj siavice dependas de klare konstruita hierarĥia kadro ĝenerala." 


Jen ĉerpeto el ĉapitro 6: "La tradicia terminaro de lingvistiko — precipe tiu de 
gramatiko — estas en tiu perspektivo, laŭ mi, la tutunua fortreso kiun ni devas ataki 
kaj venki, se ni vere deziras liberigi Esperanton de ĝiaj kaprice eŭropismaj katenoj; 
tiom pro ĝia centra rolo en ĉiu lingvokomunikado, kiom pro ĝia escepte forta 
greklatina kiraso. Ja, se tiu timiga fortreso falos, ĉiuj ceteraj terminologiaj fortresoj en 
la sciencista mondo estos kompare nur kartonaj kasteloj — kun ebla escepto de la 
komputorika bastiono. Sed tio dependas malpli de la, en tiu ĉi verketo eksponata, 
revolucia metodo mem, ol de nia mensa preteco forskui nian jam centjaran tradicion, 
hazarde estiĝintan pro la misbakita 15a regulo de la Fundamento." 


Kontrasta Triaksismo... 


estas parto de ĉapitro 2. Ĝi referencas al baza hipotezo pri nia Universo kiun la 
aŭtoro starigis en Akademiaj Studoj 1987. Eta cito: “[...] Jena kosme fundamenta, kaj 
fakte metafizika, skeleto [de la tri spacaj aksoj] manifestas sin do ankaŭ en ĉiuj 
lingvofenomenoj, indiferente sur kiu nivelo: en fonetiko, fonologio, morfologio, 
sintakso kaj — plej interese — en semantiko. Por tio mi kreis la terminon "Triaksismo". 
[...] En la skemo de De Saussure“ klare elstaris jam du tiaj dinamikaj direktoj, kiujn ni 
nun povas identigi kun la du reciproke perpendikle agantaj spacnaturaj aksoj: H 
(aglutina) kaj Y (fleksia). Mankis nur la tria akso Z kiu, ĝuste pro sia tempa naturo, ne 
tiel facile montras rekoneblajn formojn. Estu ĝi la moviĝodirekto de la semantiko — la 


ĉiodetermina, plej grava lingvofaktoro el ĉiuj: ja tiu de la “kunteksto”. 


Manuel Halvelik (evidente) ne verkis gramatikon, sed universalan terminologion. Ĝi 
povas almenaŭ doni inspiron. Kaj fakte, por trovo de taŭgaj simplaj terminoj, aparte 
interesa fonto estas la tradicia kaj komunlingva vortlisto (kun akcepteblaj sinonimoj). 


Parenteze, iu miro, ia tristecteksa sorĉo surfalas min dum lego kaj pristudo de ĉi 
“profundopense pensoza' laboraĵo, ĉar ĝi donas (kun la ceteraj verkoj de la aŭtoro) 
envidon al menso mirinde unika de mistaksita modestulo. Ĉe la 'U.D.K.-metodo' mi 
pensis al Paul Otlet“, belga pioniro de scioklasifiko, kaj tiusence antaŭulo en la 
invento- kaj evoluigoproceso de Interreto. Jen la komenco de la koncerna ĉapitro: 
“Laŭ mia laika opinio — kiun fakuloj kredeble ne agnoskos - la aktuala gramatika 
analizado-metodo, per arbostrukturigo, estas tro komplikita kaj malklara. Mi eĉ tiel 
forte malŝatas ĝiajn “fervojretojn”, ke mi decidis se iel eble serĉi alian metodon, pli 
klaran... almenaŭ por mi.” 


Mi legis la verkon en 1992 kaj 2000, kaj refoliumis ĝin nun en 2006. Pristudinte, 
siatempe, la DLT-sistemon“, mi iom konas la tradukcelan fraz-analizon per 
arbostrukturigo; nur dank' al tio mi finfine komprenas la kialon de la “UUKD-metodo'. 
Interrompa novaĵo 


Alvenis la decembra numero de La Ondo. Ĝi kunportas fortajn reagojn al la recenzo 
de Alen Kris. Unu diras, ke li ŝtelis la verdan koloron kaj montras bildon nigra- 


blankan; poste, ke la vortoj 'aleno' kaj 'kriso' indikas pikilojn aŭ truigilojn, aŭ, se ili 
estas uzataj je homoj, vundilojn. Mi ankoraŭ ne nomus tion polemiko. En la kritiko de 
la recenzinto tre multe estas prava. Tielnomitajn insultojn la gramatik-aŭtoro ne prenu 
personaj; ili koncernas detalojn de la libro. Jen, pri ekzemploj de senobjektaj kaj 
objektaj verboj, kiuj estas ĝisabsurde prikomentataj: “Pasas pli ol duoncento da 
similaj glosoj, kiuj faras iom demencan impreson; leganto estas rigardata kiel 
duonidioto.” Ĉu ne prave? Mi trovas, ke jes. Kaj ĉu 'E-vorteca vorteto' estas taŭga 
termino por senfinaĵa adverbo; aŭ 'O-vortecaj vortetoj' por iuj pronomoj el la tabelo de 
korelativoj? 


Alia, malpli rekta reago, subtila kaj saĝa, enlumigas la rolon de la Fundamento, kies 
ekzisto permesas al ni resti tute trankvilaj pri la sorto de la lingvo eĉ post la plej 
vitriola recenzo pri grava referenca verko. Sen la aŭtoritat-sorba rolo de la 
Fundamento, la tuta lingvokomunumo sentus devon atingi komunan opinion pri 
PMEG kaj eventuale pripensi sankciojn kontraŭ la aŭtoro aŭ la recenzinto. Paciga 
vidpunkto, pro kiu ni danku al Jens Stengaard Larsen. 


Kia? — la nova nomsistemo? 


La nova nomenklaturo kunmetiĝas el helenaj elementoj. Vi unuavide miros. Kapvorto 
antaŭiras substantivon. Ĝi estas sinonimo por tio kion ni nomas la artikolo. Kaj la 
'kapvortoj' en vortaro? Nur traduko de la angla "headword". Tiun Halvelik nomas 
lemonimo (aŭ trafvorto); lia rektronimo indikas la gvidvorton (supre de vortara paĝo). 
La sinonimoj malsupre ofte simple tradukas la 'helenan' vorton. Por komparo jen 
kelkaj el la terminoj: 







































































Tradiciaj Komunlingvaj Wennergren Halvelik 
morfemo leksalo 

radiko radiko stiptalo 
afikso afikso pfagalo 
artikolo kapvorto artikolo graptolekso 
substantivo nomvorto o-vorto ontolekso 
adjektivo ornamvorto a-vorto fanolekso 
adverbo situacivorto e-vorto terelekso 
verbo agvorto i-vorto ergolekso 
pronomo anstataŭvorto pronomo lebrolekso 
prepozicio rilatvorto rolvorteto neksolekso 
numeralo kalkulvorto nombra vorteto aritmolekso 
korelativo tabelvorto tabelvorto logolekso 
interjekcio krivorto ekkria vorteto frastolekso 
onomatopeo sonimita vorto sonimito fonolekso 
partikulo vorteto haplolekso 
propozicio frazo frazo frastalo 
konjunkcio kunliga vorto kunliga vorteto kawjunto 
subjunkcio subliga vorto frazenkonduka vorteto infrajunto 
subjekto subjekto ontotagmo 
objekto objekto dektotagmo 




































































































































































kopulo helpverbo helpverbo ergoboeto 
predikato ĉefverbo ĉefverbo ergotagmo 
predikativo ec-frazo perverba priskribo ergotagmalo 
prepozitivo aŭ adjekto je-kazo 
komplemento teretagmo 
interpozitivo iterotagmo 
tenso temp-indiko tempo hhronalo 
prezenco as-tempo nun-tempo adjohhrono 
preterito is-tempo pasinta tempo hhtesohhrono 
futuro os-tempo venonta tempo ŝfahhohrono 
verba modalo ajvalo 
infinitivo i-formo neŭtrala modo ekastajvo 
finitivo konjugacia formo | reala modo haplajvo 
participo participo metohhajvo 
verba modo ortalo 
imperativo ordono vola modo entolorto 
volitivo necesigo djonorto 
kapabligo dinamorto 
subjunktivo eventualigo ikanorto 
optativo 1 intenco boleorto 
kondicionalo supozo imaga modo lambanorto 
kondiĉo odokajro 
optativo 2 deziro hoptorto 
ŝanco, verŝajneco hhlerorto 
aspekto kajralo 
nedaŭra reptokajra 
daŭra semprokajra 
ripetiĝa iterokajra 
voĉo de verbo ergalo 
aktiva aktiva prascerga 
pasiva pasiva noserga 
netransitiva netransira senobjekta intraverca 
transitiva transira, iga, aga | objekta ekstraverca 
epiteto karakterizaĵo epitetjo 
ekvivalento synonima epitetjo 
suplemento proitagmo 
apozicio apudmeto fanotagmo 
nominacio iditagmo 
genro sekso seks-kazo 
femineno in-kazo 
maskuleno vir-kazo 
nombro nombro-kazo 
singularo unu-nombro unu-kazo 
pluralo multe-nombro mult-kazo 
nominativo sen rolmontrilo ĉef-kazo 
vokativo alvoko ci-kazo / vi-kazo 
genitivo havde-kazo 
dativo nerekta objekto por-kazo 












































akuzativo rekta objekto ricev-kazo 
direkta akuzativo al-kazo 
partitivo da-esprimo partec-kazo 
komparativo komparacio kompara vorteto komparado-kazo 
gradacio gradiĝo 
egaleca egaleciga 
supereca maĵoreciga 
malsupereca minoreciga 
superlativa supereciga 























” Vitraj ŝuoj: ĉarma semantika eraro iam okazinta en traduko de la franca fabelo, pro konfuzo de du 
homonimoj: 'verre' (vitro) kaj 'vair' (menuvero). 
” Bertilo Wennergren (1956): sveda esperantisto en Usono. 
“ Petro De Smedt: belgo, farinto de Nederlanda-Esperanta-Nederlanda vortaro. 
“ Kamiel Vanhulle (1925): pseŭdonime Manuel Halvelik, belgo. 
“ Andre Cherpillod: vidu LG 127. 
“ Stefan Maul: iniciatinto kaj redaktoro de Monato. 
“ Daphne Lister (1921-2003): publikigis du etajn poemarojn: Ĝis nun kaj Poste. Auld laŭdis ŝian 
epigraman stilon. La du poemetoj ĉi-kunaj aperis post Poste, kun kelkaj pliaj, en Monato 1996 / 12. 
Od' al Ĝu' 
Ĝuo indon ne bezonas, 
Nek honton nek fieron konas, 
Se oni ŝatas, oni ŝatas. 
Nek al ĉielarka prismo 
Nek al sadomasohhismo 
Indo rilatas. 


“ Dan Brown: usona verkisto de kies romano 'La DaVinĉi-kodo' mondvaste vendiĝis 40 milionoj da 
ekzempleroj. 

“ Claude Gacond: fondinto de la Kultura Esperanto-Centro en Ĉaŭdefono (La Chaud-de-Fonds), 
Svisujo. 

“ Ferdinand de Saussure (1857-1913): fama svisa lingvisto. 

“ Paul Otlet: interesan dokumentan filmon pri li nelge reelsendis la televida kanalo Arte; artikolon pri li 
verkis Roland Rotsaert, aperigitan en Monato 3, 2004. 

“ DLT: Distributed Language Translation (Distribua lingvo-tradukado): sistemo por bona rekta 
tradukado per maŝino sed sub homa supervizio. 


Christian Declerck 


